סמואה

ממוזער|סמואי מבעיר אש
**המדינה העצמאית של סמואה** (בסמואית: **Malo Saʻoloto Tutoʻatasi o Sāmoa**, באנגלית: **Independent State of Samoa**) או בקיצור **סמואה** היא מדינת איים בדרום האוקיינוס השקט. בין השנים 1900 לבין 1914 שמה היה **ממלכת סמואה** (בגרמנית: **Königreich Samoa**; בסמואית: **Malo Kaisalika**) וכינויה היה **סמואה הגרמנית**, ובין השנים 1914, למן כיבוש סמואה הגרמנית בידי ניו זילנד, לבין 1997, היה שמה **המדינה העצמאית של סמואה המערבית** (בסמואית: **Malo Saʻoloto Tutoʻatasi o Sāmoa i Sisifo**, באנגלית: **Independent State of Western Samoa**).

## גאוגרפיה

שמאל|ממוזער|250px|מפת סמואה

סמואה מורכבת משני איים עיקריים, סוואיאי ואופולו, וכן ממספר איים קטנים יותר. רוב איי סמואה הם געשיים וחלק ניכר מהם מכוסה אדמת לבה. מקור הגעשיות באיי סמואה הוא בנקודה חמה הנמצאת מתחת לסמואה ונקראת הנקודה החמה של סמואה . באי סוויאיאי מתרוממים ההרים לגובה של כ-1,800 מטרים. באי זה הר געש פעיל, שהתפרץ בשנת 1905, וכן כמה הרי געש כבויים, חלק מאדמותיו פוריות וחלקן אינן מתאימות לחקלאות. במקומות רבים מצויה צמחייה טרופית סבוכה.

### אקלים
הגשמים מרובים מאוד, בעיקר בתקופת סערות ההוריקן, הנמשכות מדצמבר עד מרץ.

## היסטוריה
[ממוזער|הנפת [דגל גרמניה בסמואה]]

### פרהיסטוריה
האנשים הראשונים שהתיישבו בסמואה היו אוסטורנזים והם האבות הקדמונים של אנשי הלפיטה החיים בסמואה היום. הממצאים הכי מוקדמים שמעידים על אנשים בסמואה מתוארכים בין שנת 1,500 לפנה"ס ושנת 900 לפנה"ס. ממצאים אילו התפרסמו בשנת 1974.

ככל הנראה יש קשר גנטי בין תושבי סמואה לתושבי האיים פיג'י וטונגה ומאוד סביר שגם התרחשו מסעות בין איים אלה עוד הרבה לפני שהאירופאים הגיעו לאזור.

הקשר הראשון עם האירופאים התחיל כבר במאה ה-18, כשאירופאי הראשון שהגיע לסמואה היה ספן הולנדי בשם ג'ייקוב רוגבן (Jacob Roggeveen) הגיע לאי אופולו בשנת 1722. אך לא היה קשר בין תושבי האי לאירופאים עד לשנות השלושים של המאה ה-19, אז התחילו סוחרים וציידי לווייתנים בריטים לפקוד את האזור.

בשנת 1830 החלו מיסיונרים נוצרים להגיע לסמואה. הראשון שפקד את האיים היה מיסיונר בריטי בשם ג'ון ויליאמס (John Williams) שעבר שם במהלך מסע שלו לאיי קוק וטהיטי.

### שלטונות זרים
בסוף המאה ה-19 הגרמנים, הבריטים והאמריקאים ניהלו קשרים עם סמואה ורצו שהיא תהיה תחת חסותם וכל אחד מהם שלח שליחים וצבא לסמואה כדי לדאוג שהיא לא תיפול לידיים זרות, מה שהוביל לשתי מלחמות אזרחים בסמואה, הראשונה ב-1889 והשנייה ב-1898. בסוף מלחמת האזרחים השנייה בסמואה שלושת הצדדים חתמו על הסכם שנותן את מזרח סמואה לארצות הברית ואת מערב סמואה לגרמניה.

#### סמואה הגרמנית (1900–1914)
החל משנת 1900 ועד לשנת 1914 החלק המערבי של סמואה היה תחת שליטה גרמנית ונקרא בשם "סמואה הגרמנית". המושל שהתמנה לשלוט על האי מטעם גרמניה היה ויליאם סולף (Wilhelm Solf). במהלך שלטונו באי קבע שהממשלה מטעם גרמניה תהיה הממשלה היחידה בסמואה. כשתנועה לא אלימה לאוטונומיה בשם מאו א פולה (Mau a Pule) קמה באי סולף לא היסס לגרש משם את מנהיגה. בחודש הראשון של מלחמת העולם הראשונה, ב-29 באוגוסט 1914 נחת חיל משלוח ניו זילנדי באי אופולו וכבש את סמואה הגרמנית.

#### השלטון הניו זילנדי (1914–1961)
מאז סיום מלחמת העולם הראשונה ועד לעצמאותה ב-1962 נשלטה סמואה המערבית על ידי ניו זילנד תחת משטר נאמנות של חבר הלאומים ולאחר מכן של האו"ם. בזמן זה נקראה בשם "סמואה המערבית".

בתום מלחמת העולם הראשונה פרצה בעולם מגפה הידועה בשם "השפעת הספרדית". המגפה לא פסחה על סמואה וכחמישית מאוכלוסיית האיים מתו במגפה.

ב-1918, עם סיום מלחמת העולם הראשונה חזרו הלוחמים מהחזית והביאו איתם זן חדש של שפעת שהתפשט במהרה ממדינה למדינה. לסמואה המגפה הגיעה ב-7 בנובמבר עם הגעתה של ספינה בשם "SS Talune". תוך שבעה ימים מהגעתה של הספינה השפעת הספרדית הפכה למגפה חמורה באופולו ולאחר מכן בשאר האיים. בכל מדינות האיים באוקיינוס השקט סמואה הייתה זו שנפגעה הכי קשה. 90% מהאוכלוסייה נדבקה במחלה; 30% מהגברים, 22% מהנשים ו-10% מהילדים מתו.

בעקבות המחלה הייתה ביקורת רבה על השלטון הניו זילנדי בסמואה. חלק מהסמואים אף קראו להעברת השלטון לידי הבריטים או האמריקאים.

### עצמאות
#### סמואה המערבית (1962–1997)
לאחר מאמצים ממושכים של התנועה למען עצמאות סמואה, המשטר הניו זילנדי החליט על מתן עצמאות לסמואה המערבית ב-24 בנובמבר 1961, החלטה שיצאה לפועל ב-1 בינואר 1962. כך נעשתה סמואה המערבית למדינת האיים הקטנה הראשונה באוקיינוס השקט שקיבלה עצמאות.

ב-15 בדצמבר 1976, סמואה המערבית הצטרפה לשורות האו"ם בתור החברה ה-147. השם הרשמי של המדינה באו"ם היה "המדינה העצמאית של סמואה" ולא "סמואה המערבית".

למרות שקיבלו את עצמאותם בתחילת נובמבר, הסמואים חוגגים את יום העצמאות שלהם ב-1 ביוני.

#### סמואה (מאז 1997)
ב-4 ביולי 1997 ממשלת סמואה המערבית החליטה לשנות את השם של המדינה מ"סמואה המערבית" ל"סמואה". השם בו נקראה באו"ם מאז עצמאותה. בסמואה האמריקאית מחו כנגד שינוי השם מכיוון שהוא מרמז כי סמואה האמריקאית אינה סמואה.

ב-2002, ראש ממשלת ניו זילנד התנצל בשם ממשלת ניו זילנד על החלק שהיה להם במגפת השפעת הספרדית ועל עוד תקרית שהתרחשה ב-28 בספטמבר 1929 ובה נהרגו שמונה אנשים. תקרית זו העיבה על היחסים בין ניו זילנד לסמואה במשך שנים רבות.

ב-7 בספטמבר 2009, ממשלת סמואה החליטה להחליף את כיוון הנהיגה במדינה בימין לשמאל כדי להתאים עם המדינות באזור כמו יפן ניו זילנד ואוסטרליה מהם ייבאה סמואה את מרבית המכוניות שלה. מעשה זה הופך את סמואה למדינה היחידה שהחליפה את כיוון הנהיגה שלה מימין לשמאל והמדינה האחרונה שהחליפה את הכיוון.

ב-29 בדצמבר 2011 סמואה שינתה את אזור הזמן שלה מ-UTC-11 ל-UTC+13. מה שגרם למדינה לקפוץ 26 שעות קדימה ולדלג על יום שישי ה-30 בדצמבר. פעולה זו הזיזה קצת את קו התאריך העולמי והעבירה את סמואה מצידו המזרחי אל צידו המערבי. שינוי זה נועד כדי להתאים את כלכלת סמואה למסחר עם אוסטרליה וניו זילנד שעד שינוי זה הקדימו את סמואה ביום.

ב-2019 פרצה מגפת חצבת בסמואה, בה חלו אלפי בני אדם ומתו 83, רובם ילדים. בזמן מגפת הקורונה, לא חלה בקורונה בשנים 2020–2021 אף חולה בסמואה, אך בשנת 2022 חלו מספר אנשים במדינה.

## פוליטיקה וממשל
עם השגת העצמאות בשנת 1962, נקבעה חוקה המגדירה את המדינה כדמוקרטיה פרלמנטרית. ראש המדינה נבחר על ידי האספה המחוקקת של סמואה מדי 5 שנים. אספה זו היא הפרלמנט הסמואי, והיא מורכבת מ-49 נציגים שנבחרים בבחירות מחוזיות מדי 5 שנים.

המערכת המשפטית משלבת משפט מקובל ומנהגים מקומיים. בית המשפט העליון של סמואה הוא בית המשפט הגבוה ביותר. נשיא בית המשפט העליון מתמנה על ידי ראש המדינה בהמלצת ראש הממשלה.

במאי 2021 החל במדינה משבר חוקתי שהסתיים בספטמבר.

### יחסי חוץ
בינואר 2026 פתחה סמואה שגרירות בירושלים.

## כלכלה

בשנת 2006 התמ"ג הארצי נאמד ב-1.218 מיליארד דולר. הסקטור התעשייתי הוא המרכיב הגדול ביותר בתמ"ג, ומהווה 58.4%. ענף השירותים מהווה 30.2%. החקלאות מהווה 11.4% מהתמ"ג.

## דמוגרפיה

[שמאל|ממוזער|250px|רגלי אישה סמואית עם [קעקוע מאלו מסורתי]]

### חלוקה אתנית
92.9% מתושבי סמואה הם ילידי האי (בני העם הסמואי), 2.9% אסיאתים, 2.8% צבעוניים, 1.2% לבנים, 0.2% ערבים.

### דתות
הדת הדומיננטית היא הנצרות. 50% מהתושבים הם נוצרים-אוונגליסטים, 20% נוצרים קתולים ו-30% נוצרים-פרוטסטנטים לא אוונגליסטים ואחרים - בודהיסטים, הינדים, אנימיסטים.

### עיור
כ-80% מתושבי סמואה מתגוררים בערים. כ-80% מתושבי סמואה מתגוררים באי אופולו ובו ממוקמת עיר הבירה אפיה.

## קישורים חיצוניים

* 
* - חדשות ופורומים בשפה סמואית
* סמואה באתר העובדות של ה-CIA
* 

## הערות שוליים

*
קטגוריה:מדינות העולם
קטגוריה:מדינות איים
קטגוריה:מדינות וטריטוריות דוברות אנגלית
קטגוריה:מדינות ללא צבא
קטגוריה:מדינות החברות בחבר העמים הבריטי
קטגוריה:מדינות שהוקמו ב-1962